《六州歌头》
清代·况周颐

飞蓬两鬓，容易雪霜欺。能似旧，青青否，一丝丝。不须悲。

草木无情物，催换叶，清秋节，芳未歇，寒先彻，底禁持。

似我工愁，倘不教憔悴，造物何私。况天涯漂泊后，昨梦都非。

老态垂垂。镜先知。

念欢事少，忧心悄，吾衰早，复奚辞。长似此，星星矣，欲胡为。

莫频窥。一样伤心色，行滋蔓，到吟髭。金粉改，江山在，越悽其。

商妇琵琶，咽到无声处，萦损蛾眉。便青春又也，忍忆少年时。

醉插花枝。

作者简介：况周颐（1859～1926）晚清官员、词人。原名周仪，因避宣统帝溥仪讳，改名周颐。字夔笙，一字揆孙，别号玉梅词人、玉梅词隐，晚号蕙风词隐，人称况古，况古人，室名兰云梦楼，西庐等。广西临桂（今桂林）人，原籍湖南宝庆。光绪五年举人，曾官内阁中书，后入张之洞、端方幕府。一生致力于词，凡五十年，尤精于词论。与王鹏运、朱孝臧、郑文焯合称“清末四大家”。著有《蕙风词》、《蕙风词话》。